Sssssooo warm, selfs die slange moet plan maakDie swartmamba op die heining. Foto: Verskaf Die snikhete toestande wat tans oor groot dele van die land ervaar word, laat nie net die kraaie gaap nie, maar ook slange vreemd optree. Henk Havenga, eienaar van Thabazimbi Krisisbeheer in Limpopo wat ook ŉ slangvanger vir dié plaaslike nooddienste is, het Donderdag aan Maroela Media gesê hy werk al sedert 1980 met slange en het nog nooit só iets gesien nie – ŉ slang wat op ŉ draadheining seil omdat die grond te warm is. “ŉ Vriend het Woensdag omstreeks 11:00 vir my ŉ foto van ŉ swartmamba gestuur wat op ŉ heining seil. Ek is dadelik na die plek, sowat 500 m ver as ŉ mens van die R510 op pad na Northam-platinummyn links draai op die Setaria-pad, en het dit self met my eie oë gesien,” het Havenga gesê. Havenga, wat al 13 keer gepik is in die 35 jaar wat hy slange hanteer, het gesê dit is die eerste keer dat hy so iets gesien het en dat dié optrede beslis ongewoon is. “Slange is aktief wanneer dit warm is, maar bly gewoonlik op die grond of gaan in bome in as die grond té warm is. Dié een was so 2,2 m lank en êrens heen op pad met ŉ plan. Ek het hom nie gepla nie en hom sy gang laat gaan.” Hy het gesê toe hy omstreeks 12:20 na die temperatuur gekyk het, was die kwik 45 °C in die rooi. “Die grond hier is so warm, ŉ mens kan nie kaalvoet loop nie. Dit is regtig helwarm,” het hy geskerts.